KIRJALLINEN KYSYMYS E-1438/01 esittäjä(t): Antonios Trakatellis (PPE-DE) ja Giorgos Dimitrakopoulos (PPE-DE) komissiolle. Maahanmuuttovirrat Kreikkaan ja ulkorajojen valvonta.



Virallinen lehti nro 350 E , 11/12/2001 s. 0154 - 0155



KIRJALLINEN KYSYMYS E-1438/01 esittäjä(t): Antonios Trakatellis (PPE-DE) ja Giorgos Dimitrakopoulos (PPE-DE) komissiolle (17. toukokuuta 2001) Aihe: Maahanmuuttovirrat Kreikkaan ja ulkorajojen valvonta Kreikalla on erityisiä ongelmia, jotka liittyvät sen valtionrajojen ja samalla Euroopan unionin ulkorajojen valvontaan. Nämä ongelmat johtuvat ennen kaikkea Kreikan maantieteellisistä erityispiirteistä. Kun otetaan huomioon, että EU on laatinut turvapaikkaa, laitonta maahanmuuttoa ja ulkorajojen ylittämistä koskevia toimenpiteitä ja toimintalinjoja, kysyn komissiolta seuraavaa: 1. Mihin täytäntöönpaneviin toimiin Kreikka on ryhtynyt EU:n toimintakehyksen perusteella ulkorajojen valvomiseksi, siirtolaisvirtojen tehokkaaksi hallinnoimiseksi ja laittoman maahanmuuton estämiseksi? 2. Minkä verran Kreikka on ottanut käyttöön rajojen valvontaan, teknologian siirtoon sekä laittoman maahanmuuton ehkäisemiseen ja kotimaahan palauttamiseen (käännyttämiseen) myönnettyjä EU:n talousarvion määrärahoja vuosina 1997, 1998, 1999 ja 2000? 3. Minkä verran Kreikalle on myönnetty määrärahoja oikeuden ja sisäpolitiikan alalla pakolaisten kotiuttamiseksi ja Euroopan pakolaisrahastoon(1) sekä muihin yhteisön ohjelmiin, kuten Odysseus-ohjelmaan(2) perustuvaa turvapaikka- ja pakolaispolitiikkaa varten, ja mitä toimenpiteitä nämä määrärahat kattavat? 4. Mitkä ovat pakolaisten, maahanmuuton ja laittoman maahanmuuton sekä myönnettyjen kansalaisoikeuksien määriä koskevat viralliset tiedot Kreikassa? (1) EYVL L 252, 6.10.2000, s. 12. (2) EYVL L 99, 31.3.1998, s. 2. Antònio Vitorinon komission puolesta antama vastaus (6. heinäkuuta 2001) 1. Maa- ja merirajojen valvontaa koskevien arviointivierailujen jälkeen neuvosto teki joulukuussa 1999 päätöksen Schengenin säännöstön täysimääräisestä soveltamisesta Kreikassa 1. tammikuuta 2000 alkaen. Lisäksi vuoden 2000 kuluessa aiotaan toteuttaa uusi tarkastus. Kyseisen vierailun toteuttaneet asiantuntijat totesivat, että valvontamenettelyt vastaavat yleisesti Schengenin vaatimuksia. Lisäksi he korostivat henkilöstön määrään ja välineisiin tehtyjä parannuksia. He suosittelivat koulutusohjelmien harmonisointia sekä laittomasti maassa olevien ulkomaalaisten henkilöllisyyden tarkistamiseksi ja maasta poistamiseksi toteutettujen toimenpiteiden jatkamista. 2. Vuosina 1997, 1998, 1999 ja 2000 Kreikka on saanut määrärahoja seuraavasti: - Budjettikohdasta B3-4113 (pakolaisten integroiminen) yhteensä 2 757 395 euroa, budjettikohdasta B5-803 (vastaanotto) 2 957 799 euroa ja budjettikohdasta B7-6008 (vapaaehtoinen kotiuttaminen) yhteensä 1 660 663 euroa. - Mainitut määrärahat on käytetty pakolaisten ja turvapaikanhakijoiden integroimista, vastaanottoa ja vapaaehtoista kotiuttamista koskeviin hankkeisiin. Yhteensä on toteutettu 26 hanketta, jotka integroimisen osalta liittyivät muun muassa majoitukseen, neuvontaan, koulutukseen, ammatinvalinnanohjaukseen ja lainopilliseen puolustamiseen sekä vastaanoton osalta vastaanottokeskusten kehittämiseen tai perustamiseen, oikeudellisten- ja neuvontapalvelujen sekä sosiaalisten ja psykologisten tukipalvelujen tarjoamiseen. Kotiuttamista koskevasta budjettikohdasta rahoitettiin esimerkiksi ammatilliseen koulutukseen, oikeusapuun ja oikeudelliseen neuvontaan, paluuseen liittyvään avustamiseen, pienyritysten perustamiseen ja työnvälitykseen liittyviä toimintoja. - Odysseus-ohjelmasta myönnettiin 275 000 euroa vuonna 1998, 248 399 euroa vuonna 1999 ja 106 770 euroa vuonna 2000. - Yhteensä on toteutettu seitsemän hanketta, joihin sisältyy esimerkiksi ulkorajojen valvontaan ja laittoman maahanmuuton torjuntaan liittyviä koulutusseminaareja sekä pakolaisten ja turvapaikanhakijoiden ihmisoikeuksien puolustamiseen liittyvää toimintaa. 3. Maaliskuussa 2001 hyväksyttiin Euroopan pakolaisrahaston (ERF) Kreikkaa koskevat ohjelmat vuosille 2000 ja 2001. ERF:n rahoitus on 652 057,17 euroa vuodelle 2000 ja 629 043,03 euroa vuodelle 2001. Rahoituksella tuetaan pääasiassa Kreikan toteuttamia toimenpiteitä, jotka liittyvät vastaanottoa koskeviin ehtoihin sekä maassa pitkäaikaisesti ja/tai pysyvästi oleskelevien henkilöiden integroimiseen. Terveysministeriö johtaa hankkeiden valintamenettelyä, joka on parhaillaan käynnissä. 4. Yhteisön tilastojen mukaan Kreikka on vastaanottanut viime vuosina turvapaikkahakemuksia seuraavasti: 4 376 hakemusta vuonna 1997, 2 953 hakemusta vuonna 1998, 1 528 hakemusta vuonna 1999 ja 3 083 hakemusta vuonna 2000. Samaan aikaan Kreikan viranomaiset myönsivät Geneven yleissopimuksen mukaisen aseman yhteensä 654 henkilölle. Tilastojen mukaan Kreikkaan tuli vuonna 1997 yhteensä 22 078 maahanmuuttajaa ja vuonna 1998 yhteensä 12 630 maahanmuuttajaa. Vuonna 1997 yhteensä 930 henkilöä sai Kreikan kansalaisuuden, ja vuonna 1998 vastaava luku oli 807. Vuosien 1999 ja 2000 tilastotietoa maahanmuuttajista ja kansalaisuuden saaneista henkilöistä ei vielä ole saatavilla. Kreikan viranomaiset ovat luokitelleet luottamuksellisiksi kaikki komissiolle toimitetut tiedot, jotka voivat antaa viitteitä laittoman maahanmuuton laajuudesta, kuten Kreikan rajoilla laittomasta oleskelusta pidätettyjen ulkomaalaisten määrää koskevat tiedot.